Slushin toimitusjohtajan mukaan tapauksia on useita, mutta alle kymmenen.

Suomen vuotuista startup-tapahtumaa Slushia pyörittävä organisaatio pyytää anteeksi viime viikon tapahtumassa ja sen ympärillä ilmenneitä häirintätapauksia.

– Kun sanoimme, että meillä on nollatoleranssi kusipäille, me tarkoitimme nollatoleranssia. Olemme syvästi surullisia saatuamme tietää sopimattomasta käytöksestä tapahtumamme aikana ja sen ympärillä jälleen. Olemme todella pahoillamme, että tällaista paskaa yhä tapahtuu vuonna 2018, Slush-organisaatio kirjoittaa Facebookissa.

Talouselämälle puhuneen Slushin toimitusjohtajan Andreas Saaren mukaan kyse on alle kymmenestä tapauksesta lähinnä Slushin iltajuhlien aikaan, joissa syyllistyttiin fyyiseen ja sanalliseen seksuaaliseen häirintään. Poliisia ei kuitenkaan kutsuttu.

Asiasta myös kertoneen Iltalehden tietojen mukaan jopa alaikäiset ovat saaneet pyyntöjä tulla hotellihuoneeseen rahasta.

Vuoden 2016 Slushin jälkeen pestiin samankaltaista likapyykkiä, kun eri naiset kertoivat joutuneensa tapahtumassa seksuaalisen häirinnän kohteeksi. Slush yritti ryhtiliikettä ja toivoi pääsevänsä ongelmasta eroon. Esimerkiksi turvamiesten määrää lisättiin seuraavalle vuodelle.

Slush kertoo käyvänsä keskusteluja kyseisten henkilöiden ja heidän edustamiensa organisaatioiden kanssa. Rikkurit saavat porttikiellon tuleviin tapahtumiin. Kaikki häirintätapaukset halutaan selvittää, ja Slush kerää palautetta osallistujilta.

– Jos tiedät yhdestäkään tällaisesta tapauksesta, pyydämme ottamaan meihin yhteyttä. Haluamme tehdä muutoksen. Ei siedetä mitään tällaista, Facebook-viesti jatkuu.

Tiedätkö jotakin tapauksesta? Ota yhteyttä WhatsApp-viestinä numeroon 040-6609019 tai tästä linkistä.